Ivan Požgain rođen je 16. siječnja 1959. godine. Osnovnu školu završio u Baranjskom Petrovom Selu, a gimnaziju u Belom Manastiru. Medicinski fakultet u Zagrebu upisao je 1978. godine te diplomirao na istom fakultetu 1983. godine. Do 1987. godine radio je kao liječnik obiteljske medicine u Domu Zdravlja Beli Manastir, a od 1987. godine zaposlen je u KBC Osijek na Klinici za psihijatriju. Specijalistički ispit iz psihijatrije položio je 1990. godine. Kroz slijedećih 12 godina bio je voditelj kliničkog odjela dnevne bolnice gdje je u poratnim godinama pretežito radio na području psihotraume, a od 2003. godine pročelnik je kliničkog odjela socijalne psihijatrije. Poslijediplomski studij iz forenzičke psihijatrije završio je 1991. godine, a magistarski rad obranio 1995. godine. Doktorsku disertaciju obranio je 2001. godine na Medicinskom fakultetu Sveučilišta u Zagrebu. Od 2005. godine priznat mu je naslov primarijusa. Status užeg specijalista iz područja forenzičke psihijatrije priznat mu je 2006. godine. Redoviti je aktivni sudionik na domaćim i stranim psihijatrijskim kongresima, simpozijima i seminarima. Bio je dopredsjednik Hrvatskog psihijatrijskog društva kroz tri mandata. Autor je preko 30 znanstvenih i stručnih radova objavljenih u domaćoj i stranoj literaturi, koautor nekoliko stručnih priručnika i sveučilišnih udžbenika. Od 1997. godine sudjeluje u nastavi na Medicinskom fakultetu Sveučilišta u Osijeku. Od 2009. godine izabran je u zvanje izvanrednog profesora na Katedri za psihijatriju i psihološku medicinu Medicinskog fakulteta Sveučilišta u Osijeku, a od 2017. godine u dva dvogodišnja mandata bio je predsjednik Katedre. Stalni je sudski vještak iz područja sudske psihijatrije. Od 2015. godine predstojnik je Klinike za psihijatriju KBC Osijek.